Nú er langt liðið á aðventu en hún er jafnan einn annamesti tími í kiwanisstarfinu þar sem klúbbar landsins eru með sínar stærstu fjáraflanir á þessum tíma . Það er margt sem klúbbar gera til að afla fjár t.d. að selja jólatré , jólasælgæti eða kerti . Þegar líða fer að aðventu fara klúbbfélagar í Ós að huga að skógarhöggi en flest tré koma úr héraði . Rauðgreni og blágreni kemur frá Miðfelli og furan kemur úr Steinadal . Bæjartréð sem stendur hjá Nettó kemur lengra að en það kemur úr Hallormsstaðaskógi . Líkt og áður kemur normansþinur frá Danmörku en sala innlendra trjáa eykst frá ári til árs og er það ánægjuefni . Þegar sala jólatrjáa hefst skiptast klúbbfélagar á að standa vaktina en eins og undanfarin ár fer salan fram á planinu hjá Nettó . Hluti af ágóða sölunnar fer í að styrkja tíu bágstaddar fjölskyldur í sveitarfélaginu . Nettó leggur fram 250.000 kr á móti Styrktarsjóði Óss og samtals fara því 500.000 kr til bágstaddra fjölskyldna í sveitarfélaginu . Ós lætur Samfélagssjóð Hornafjarðar um að deila út styrkjunum til fjölskyldna . Það er víða þörf á aðstoð og Ós styrkir bæði í heimabyggð og einnig í gegnum Kiwanis Children Fund . Aðalmarkmiðið er að styðja verkefni þar sem er verið að hjálpa börnum og ungmennum . Eitt af verkefnum sem Ós tók þátt í á síðasta ári var sérverkefnið Happy Child á vegum Kiwanis Evrópu en það einbeitir sér í samstarfi við SOS barnaþorpin að hjálpa börnum sem hafa glatað foreldrum sínum í Sýrlandi . Dæmi um önnur verkefni sem Ós hefur styrkt er t.d. styrkur til að kaupa íþróttagleraugu fyrir börn , Kiwanisdúkka sem prestar í Bjarnanesprestakalli hafa afhent á foreldramorgnum , leikskólarnir hafa í gegnum tíðina fengið sinn skerf og þannig mætti lengi telja . Kiwanishreyfingin hefur starfað á Íslandi síðan 1962 og Kiwanisklúbburinn Ós frá 1987 eða í 32. ár . Til að Kiwanis geti starfað áfram þarf að fá nýja félaga í hreyfinguna og þar eru alltaf allir velkomnir . Það eru til karlaklúbbar , kvennaklúbbar og blandaðir klúbbar . Í vetur er unnið að stofnun kvennaklúbbs á Hornafirði og hægt að hafa samband á netfanginu claudia@kiwanis.is ef áhugi er á að vera með . Jólatréssalan okkar hefur alltaf fengið frábærar viðtökur og vonumst við að sem flestir Hornfirðingar kaupi sín jólatré hjá okkur . Með því hjálpið þið okkur að hjálpa öðrum . Síðasti söludagur er á Þorláksmessu en yfirleitt er opið milli 16 og 18 en lengur um helgar . Við erum við græna gáminn austan við Nettó . Fyrir hönd klúbbfélaga óska ég öllum gleðilegra jóla og farsældar á nýju ári .